Flashback2018:  खेल की दुनिया में भारत और पाकिस्‍तान के इन खिलाड़ि‍यों की रही धूम...  
विराट ने वनडे में सबसे तेजी से 10 हजार रन पूरे किए
रोहित शर्मा टी20 इंटरनेशनल में जमा चुके हैं चार शतक
पंकज आडवाणी ने 21वीं बार वर्ल्‍ड चैंपियन बने
वर्ष 2018 आखिरी पड़ाव पर है. खेलों की दुनिया में कई सितारों ने इस वर्ष अपने प्रदर्शन से चकाचौंध बिखेरी. अपनी उपलब्धि से इन्‍होंने न केवल नए आयाम रचे बल्कि अपनी टीम की जीत के भी केंद्रबिंदु बने. इन दिग्‍गज खिलाड़ि‍यों में टॉप पर रहे टीम इंडिया के कप्‍तान विराट कोहली (Virat Kohli),जिन्‍होंने लगभग हर मैच के साथ कोई न कोई रिकॉर्ड अपने नाम किया. क्रिकेट के तीनों फॉर्मेट में किंग कोहली ने गजब के स्‍थायित्‍व के साथ प्रदर्शन किया और शतकों का अंबार लगाया. हर शतक के साथ विराट अब मास्‍टर ब्‍लास्‍टर सचिन तेंदुलकर के 100 इंटरनेशनल शतकों के रिकॉर्ड के करीब पहुंचते जा रहे हैं. विराट इस समय जिस तरह का प्रदर्शन कर रहे हैं, उसे देखते हुए ऑस्‍ट्रेलिया के पूर्व कप्‍तान स्‍टीव वॉ ने यहां तक कहा है कि विश्‍व क्रिकेट के सर्वकालीन सर्वश्रेष्‍ठ बल्‍लेबाज सर डॉन ब्रेडमन के बल्‍लेबाजी औसत (99.99) को छोड़कर सारे रिकॉर्ड विराट अपने नाम कर लेंगे. विराट के अलावा टीम इंडिया के हिटमैन रोहित शर्मा, बिलियर्ड्स-स्‍नूकर के खिलाड़ी पंकज आडवाणी और पाकिस्‍तान के लेग स्पिनर यासिर शाह ने भी अपनी उपलब्धियों से क्रिकेटप्रेमियों को खुशी मनाने का मौका दिया. आइए नजर डालते हैं वर्ष 2018 में धूम मचाने वाले इन खेल सितारों और उनके प्रदर्शन पर..
FLASHBACK 2018: इन दस बड़े विवादों ने साल 2018 में कराई क्रिकेट की किरकिरी
Flashback 2018: इन पांच बड़े विवादों ने क्रिकेट की दुनिया में भूचाल ला दिया
टेस्‍ट क्रिकेट में यदि विराट कोहली ने जलवा दिखाया तो शॉर्टर फॉर्मेट के क्रिकेट (वनडे और टी20 इंटरनेशनल) में हिटमैन रोहित शर्मा (Rohit Sharma) ने भी पूरे साल 'धमाका' किया. वेस्‍टइंडीज के खिलाफ लखनऊ में खेले गए दूसरे टी-20 मैच में रोहित शर्मा क्रिकेट के इस सबसे छोटे फॉर्मेट में सबसे ज्यादा रन बनाने वाले भारतीय बल्लेबाज बने. रोहित ने इस मामले में विराट कोहली को पीछे छोड़ा है. अपनी इस पारी के दौरान रोहित (Rohit Sharma) टी20 इंटरनेशनल में 4 शतक लगाने वाले दुनिया के पहले बल्लेबाज बने. टी-20 अंतरराष्ट्रीय में सर्वाधिक रन बनाने का रिकॉर्ड न्यूजीलैंड के मार्टिन गुप्टिल (2271) के नाम पर है. रोहित (2237) दूसरे नंबर पर हैं. उनके बाद पाकिस्तान के शोएब मलिक (2190) और विराट कोहली (2167 रन) का नंबर आता है. टी20 क्रिकेट में एक शतक बनाना ही मुश्किल हैं, लेकिन रोहित इस फॉर्मेट में चार शतक लगा चुके हैं. वनडे में भी रोहित शर्मा 21 शतक लगा चुके हैं.
Flashback 2018: आईपीएल के इन पांच सर्वश्रेष्ठ प्रदर्शन ने प्रशंसकों का दिल जीत लिया
पाकिस्‍तानी लेग स्पिनर यासिर शाह (Yasir Shah) ने टेस्‍ट क्रिकेट में सबसे तेजी से 200 विकेट पूरे किए. यासिर ने इसी माह न्‍यूजीलैंड के खिलाफ अबूधाबी में खेले गए तीसरे टेस्‍ट में यह उपलब्धि हासिल की. अपनी फिरकी से नामी बल्‍लेबाजों को भी मुसीबत में डालने वाले यासिर ने अपने 33वें टेस्‍ट में ही 200 विकेट पूरे कर डाले, उन्‍होंने ऑस्‍ट्रेलिया के क्‍लेरी ग्रिमेट का करीब 82 साल पुराना रिकॉर्ड तोड़ा. ग्रिमेट वर्ष 1936 में अपने 36वें टेस्‍ट में 200 विकेट तक पहुंचे थे. न्‍यूजीलैंड के खिलाफ दूसरे टेस्‍ट मैच के दौरान यासिर शाह ने एक दिन में 10 विकेट लेने के भारतीय लेग स्पिनर अनिल कुंबले के रिकॉर्ड की भी बराबरी की थी. उन्‍होंने पहली पारी में 8 विकेट लेकर न्‍यूजीलैंड को 90 रन पर ही समेट दिया था. कीवी टीम को फॉलोआन खेलना पड़ा था और उसी दिन न्‍यूजीलैंड की दूसरी पारी में यासिर (Yasir Shah)ने दो विकेट लेकर दिन में 10 विकेट पूरे किए थे. भारत के अनिल कुंबले ने दिन में 10 विकेट (परफेक्‍ट 10) लेने का रिकॉर्ड पाकिस्‍तान के खिलाफ 7 फरवरी 1999 को बनाया था.
यासिर शाह ने यदि 82 साल पुराने ग्रिमेट के बेहतरीन रिकॉर्ड को तोड़ा तो पाकिस्‍तान के बाएं हाथ के ओपनर फखर जमां (Fakhar Jaman) भी पीछे नहीं रहे. उन्‍होंने वनडे इंटरनेशनल में सबसे कम पारियों में 1 हजार रन बनाने के वेस्‍टइंडीज के दिग्‍गज बल्‍लेबाज विव रिचर्ड्स के रिकॉर्ड को बीते जमाने की बात बना दिया.  फखर जमां 18वें वनडे में ही एक हजार वनडे रन के आंकड़े तक पहुंचे जबकि विव रिचर्ड्स, पीटरसन, जोनाथन ट्रॉट, क्विंटन डिकॉक और बाबर आजम 21 पारियों में इस आंकड़े तक पहुंचे थे. जिम्‍बाब्‍वे के खिलाफ पांचवें वनडे मैच के दौरान फखर ने एक ही बार में कई रिकॉर्ड अपने नाम कर डाले, इसमें सबसे कम वनडे (18) में एक हजार रन पूरे करने के साथ पांच वनडे की सीरीज में सर्वाधिक रन (515 रन) बनाना, आउट हुए बिना वनडे में सर्वाधिक रन (455 रन) बनाना शामिल रहा. जिम्‍बाब्‍वे के खिलाफ इसी सीरीज में फखर वनडे इंटरनेशनल में दोहरा शतक जमाने वाले पाकिस्‍तान के एकमात्र बल्‍लेबाज बने थे.
भारत की दिग्गज खिलाड़ी एमसी मैरी कॉम (MC Mary Kom) किसी परिचयन की मोहताज नहीं हैं. महिला बॉक्सिंग में उनके शानदार प्रदर्शन और संघर्ष को लेकर बॉलीवुड फिल्‍म भी बन चुकी है. पिछले माह भारत की इस महिला बॉक्‍सर ने आईबा महिला विश्व मुक्केबाजी चैम्पियनशिप के फाइनल में यूक्रेन की हना ओखोटा को 5-0 से मात देते हुए स्वर्ण पदक अपने नाम किया था. मैरीकॉम छह वर्ल्ड चैंपियनशिप जीतने वाली दुनिया की पहली खिलाड़ी हैं. इससे पहले मैरीकॉम ने साल 2002, 2005, 2006, 2008 और साल 2010 में विश्व चैंपियनशिप का खिताब अपनी झोली में डाला था. मैरीकॉम (MC Mary Kom) ने एक खिताब 45 किग्रा, तीन वर्ल्ड खिताब 46 किग्रा भार वर्ग और आखिरी दो खिताब 48 किग्रा वजन वर्ग मे जीते हैं. मैरीकॉम विश्व चैंपियनशिप (महिला एवं पुरुष) में सबसे अधिक पदक भी जीतने वाली खिलाड़ी हैं. उन्‍होंने छह स्वर्ण और एक रजत जीत कर क्यूबा के फेलिक्स सेवोन (91 किलोग्राम भारवर्ग) की बराबरी की. फेलिक्स ने 1986 से 1999 के बीच छह स्वर्ण और एक रजत पदक जीता था.